बलदाऊ राम साहू
परंपरा हर हिरदय के अंतर भाव ल प्रकट करथे। येमा मनखे के बेवहार के संगे-संग उंकर रहन-सहन ल देखे जा सकथे। मनखे जिहां रहिथे, उहां के भौगोलिक इस्थिति, जंगल, जमीन अउ ओकर ले जुड़े बहुत अकन बात हर परंपरा के मूल आधार होथे। छत्तीसगढ़ के परंपरा ल सब ल बनाए म इहां के तीज-तिहार मन के गजब इस्थान हे। तिहार मन म इहां के लोक-जीवन के मनोभाव अउ लोक संस्कार हर दिखथे। तिहार, उत्सव अउ परंपरा ये सबके सीधा संबंध मनखे के मन ले होथे, जउन हर उंकर क्रियाविधि ले परकट होथे। जउन परकार ले हम नदी के बहाव ल बाँध के नइ रख सकन, उही परकार ल परंपरा ल घलो बाँधे नइ जा सकय। परंपरा के बहाव हर लगातार चलते हे जउन हर कोनो बँधना म नइ बँधे। हाँ, लेकिन येमा देस-राज अउ वातावरन के परभाव अवश्य दिखथे। युग के परभाव वातावरन म अउ वातावरन के परभाव लोक म दिखथे। परंपरा के माध्यम ले समाज, इतिहास, संस्कृति, आदि ल घलो जाने जा सकथे। आजो परंपरा के माध्यम ले लोक-जीवन सुवासित होत हे। सबो परंपरा के उद्देस्य मनखे के जिनगी के सुख ल व्यक्त करे के होथे।
राखी के तिहार हर भाई-बहिनी के प्रेम, मया अउ दुलार के तिहार आय। जेमा विस्वास के भाव होथे। भाई के होना बहिनी बर विस्वास के भाव होथे। बहिनी ल भाई के होय के गरब होथे। जउन बहिनी मन के कोनो भाई नई हे, उंकर ले पूछे जा सकत हे कि भाई के नइ होये के उंकर भीतर म कतिक पीरा हे। सही कहा जाय त बहिनी के मन म भाई के प्रति जउन दुलार, सनमान अउ समरपन के भाव होथे, ओहर दुनिया के कोनो रिस्ता म नइ होय। बहिनी हर सब ला मना कर दिही, फेर भाई ल कोनो जिनीस दे बर मना नई करय। भाई बर अइसे कोन से भाव उँकर हिरदय म होथे, जउन हर भाई के प्रति ओकर अंदर म कुलबुलावत रहिथे, येला नइ जाने-समझे जा सकय। अइसे नारी के मन म जउन रचनात्मकता हे, ओहर सब ल खुसी के भाव देये के नाम ले बने हे। पति हो या पुत्र, सबो के मंगलकामना करे बर नारी के हमेसा तियार रहिथे ।
अइसे तो छत्तीसगढ़ म बहुत अकन तिहार हे। फेर राखी के तिहार हर अपन आप म अनोखा तिहार हे। ये तिहार हर भाई-बहिनी के संबंध के अभिव्यक्ति आय। ये तिहार के बहुत अकन ऐतिहासिक अउ पुरानिक संबंध घलो हे। जेकर बारे म हम सब जानथन। एक धागा के कोनो बहिनी हर कोनो अपरचित भाई के हाथ म घलो बाँध दे हे, त भाई हर घलो अपन जिनगी के परवाह करे बिना ओला निभाये हे। हुमांयू अउ चित्तौड़ की रानी के कथा, सिकंदर के पत्नी अउ राजा पुरू के कथा येकर जबर उदाहरन हे। अईसने बहुत अकन उदाहरन हमला मिल जाथे। ये तिहार हर देस के जम्मो भाग म भाई-बहिनी के मया के रूप म मनाये जाथे, फेर देस अलग-अलग भाग म अलग-अलग रूप म मनाये के परंपरा दिखथे।
आज ले कहूँ पैंतीस-चालीस बरस पहिली के बात होही, जब हमन लईका रहेन। राखी के तिहार हर अलग ढंग ले मनाये जाय। बड़हर अउ सेठ-साहूकार मन के बात ल मैं नइ कहत हों। आम छत्तीसगढिय़ा परिवार म गांव के पुरोहित हर आये अउ जम्मो परिवार के लईका-सियान के हाथ म राखी बाँधे। ओकर बदला म ओला सेर-सीधा देके बिदा करे जाए। लईका मन हर राखी के दिन पुरोहित के आए के रद्दा जोहत राहयं। कब पंडितजी आही अउ हमला कब राखी के बाँधही। पंडितजी के आना अउ राखी बाँधना लईका मन बर उत्सव होवय। पंडित मन के राखी बाँधना घलो पुरानिक तथ्य ले संबंधित हे।
पुरानिक कथा हे कि राजा बली हर यज्ञ करके इंद्रलोक म अधिकार कर लिस। येकर ले इंद्र हर चिंतित होगे। ओहर भगवान बिस्नु ल प्रार्थना करिस। तब भगवान बिस्नु हर वामन अवतार लेके राजा बली ले भिक्षा मांगे ल गिस। राजा बली के गुरु के मना करे के बाद भी भगवान वामन के तीन पाँव भूमि दे दिस। वामन रूप भगवान बिस्नु हर तीन पाँव म जम्मो संसार ल नाप दिस अउ बली ल पाताल लोक के राज दे दिस। राजा बली हर भगवान बिस्नु ल प्रार्थना कर के हमेसा अपन आगू म रहे के बरदान माँग लिस, येकर ले लक्ष्मीजी हर चिंतित होगे अउ नारद के सलाह लेके राजा बली ल राखी बाँध के उपहार म भगवान ल मुक्त कराईस। शायद इही परंपरा के आधार म छत्तीसगढ़ के राखी के तिहार हर मनाये जात रहिस होही।
पहिली के समे म छत्तीसगढ़ म बहिनी हर भाई ल राखी बाँधे के ये परंपरा नहीं के बराबर रहिस। राखी के तिहार जउन छत्तीसगढ़ के गांव म मनाये के परंपरा रहिस, आज ओहर बदलत रूप म दिखथे। ये सबो हर मनखे मन के सांस्कृतिक चेतना अउ संस्कृति संगम के प्रभाव हो सकत हे, जउन हर लोक म प्रदर्शित होत हे। ये होना सुभाविक भी हे। समे के संगे-संग संस्कृति के हस्तांतरन होथे, संस्कृति हर अपन रूप बदलथे। मनखे एक-दूसर समाज के संसर्ग म आथे, एक-दूसर के आचार-बेवहार ल देखथे-परखथे अउ जउन ओला भाथे, ओला अपना लेथे। संस्कृति के बड़े पक्ष आय स्वीकृति के भाव। इही स्वीकृति के भाव हर आज छत्तीसगढ़ म घलो राखी तिहार के सरूप म बदलाव के रूप म देखे जा सकत हे।
awa_Deva hne_Deva hne_Deva hne_Deva hne_Deva hne_Deva hne_Deva